SKRIFTLIG FORESPØRGSEL E-1826/02

af Luis Berenguer Fuster (PSE) til Kommissionen

(27. juni 2002)

Om: Gennemførelse af direktivet om samhandel inden for Fællesskabet med enhovede dyr

I henhold til Rådets direktiv af 26. juni 1990 (90/427/EØF(1)) om zootekniske og genealogiske betingelser for samhandelen inden for Fællesskabet med enhovede dyr kan stambøgerne føres af en anerkendt organisation eller forening eller af en officiel tjeneste i den pågældende medlemsstat.

Praktisk taget samtlige medlemsstater har truffet afgørelse om, at stambøgerne skal føres af organisationerne. Spanien har dog valgt en officiel tjeneste, således som det er muligt i medfør af direktivet. Problemet er, at der foreligger et forslag til kongelig anordning, hvor den pågældende officielle tjeneste skal være Organismo Autónomo Fondo de Explotación del Servicio de la Cría Caballar, som mærkværdigvis hører under forsvarsministeriet og består af militærfolk, som om hesteavlen havde den militære betydning, som det tidligere var tilfældet.

Mener Kommissionen, at denne Organismo Autónomo, der hører under militæret, kan skabe usikkerhed om racernes bevarelse eller en korrekt forvaltning af registeret?

(1) EFT L 224 af 18.8.1990, s. 55.

Svar afgivet af David Byrne på Kommissionens vegne

(2. august 2002)

Som svar på det ærede medlems spørgsmål henviser Kommissionen til Rådets direktiv 90/427/EØF af 26. juni 1990 om zootekniske og genealogiske betingelser for samhandelen inden for Fællesskabet med enhovede dyr(1), og til Kommissionens beslutning 92/353/EØF af 11. juni om kriterierne for godkendelse eller anerkendelse af organisationer og foreninger, der fører eller opretter stambøger for registrerede enhovede dyr(2).

I henhold til artikel 2, litra c) i direktiv 90/427/EØF defineres en stambog som enhver bog, ethvert register, kartotek eller databærer, som føres af en organisation eller forening, der er officielt godkendt af en medlemsstat eller af en officiel tjeneste i den pågældende medlemsstat. En sådan godkendelse eller anerkendelse kan udvides til militære tjenester, hvis disse opfylder kriterierne.

I henhold til artikel 2 i beslutning 92/353/EØF godkender eller anerkender den pågældende medlemsstats myndigheder officielt organisationer og foreninger, der fører eller opretter stambøger, hvis de opfylder betingelserne i bilaget

I tilfælde, hvor der for en race findes en officielt godkendt eller anerkendt organisation eller forening, kan de nationale myndigheder kun afslå at anerkende en ny organisation eller forening:

- hvis denne udgør en fare for racens bevarelse eller skader en eksisterende organisations eller forenings virksomhed, forbedringsprogram eller avlsprogram, eller

- hvis de enhovede dyr af denne race kan indføres eller registreres i et særligt afsnit af en stambog, der føres af en godkendt organisation eller forening.

Disse kriterier gælder endvidere for tjenester, der opretter eller fører stambøger.

I februar 2002 gav de spanske myndigheder meddelelse om ni organisationer, der hovedsageligt er involveret i bevarelsen af de lokale hesteracer. I meddelelsen anførtes det også, at Service for Horse Breeding fører stambog for flere racer, bl.a. den racerene spanske hest, fuldblodsheste, araberheste, travheste osv. I visse tilfælde anerkendes disse stambøger som stambøger for racen, selvom der aldrig er indgivet formel meddelelse til de øvrige medlemsstater og til Kommissionen i henhold til artikel 5 i direktiv 90/427/EØF om grundlaget herfor i overensstemmelse med punkt 3 i bilaget til beslutning 92/353/EØF.

De forhold, som det ærede medlem beskriver i Spanien, afspejler Kommissionens begrænsede autoritet, hvad angår godkendelse af avlsorganisationer og organisationer og foreninger for opdrættere og hvad angår stambøger, der føres af officielle tjenester.

I Kommissionens beslutning 92/354/EØF af 11. juni 1992 om visse regler for samordning mellem organisationer og foreninger, der fører eller opretter stambøger for registrerede enhovede dyr(3), fastlægges en procedure til bilæggelse af tvister mellem organisationer og foreninger, og i anden fase mellem medlemsstaternes kompetente myndigheder; om nødvendigt kan Kommissionen fastlægge regler om samordning mellem organisationer og foreninger i henhold til artikel 4, litra e), i direktiv 90/427/EØF.

(1) EFT L 224 af 18.8.1990.

(2) EFT L 192 af 11.7.1992.

(3) EFT L 192 af 11.7.1992.